Silvester Krčméry

MUDr. Silvester Krčméry, CSc., Dr. h. c. (* 5. august 1924, Trnava – † 10. september 2013, Bratislava) bol skaut, slovenský lekár, politický väzeň a katolícky disident, ktorý v časoch komunistického režimu spolu s tajným biskupom Jánom Korcom a s Vladimírom Juklom zorganizoval na Slovensku rozsiahlu tajnú cirkev. V rokoch 1951 až 1964 bol väznený. Bol jedným z organizátorov Sviečkovej manifestácie v marci 1988 v Bratislave. 

 Životopis 
Detstvo a mladosť prežil v Banskej Bystrici, kde si ako 13-ročný chlapec poznačil do denníka: „nulla dies sine linea“ (nezaháľať ani deň; doslova: nijaký deň bez riadka). Počas svojho vysokoškolského štúdia medicíny sa Krčméry zaujímal o evanjelizovanie Ruska. Na jeseň roku 1943 sa zoznámil s chorvátskym kňazom Tomislavom Kolakovičom (pravým menom Stjepan Poglajen), ktorý utiekol na Slovensko, pretože v Chorvátsku ho prenasledovalo Gestapo pre jeho odpor voči nacistickej ideológii. A takisto preto, že tak ako Krčméry aj on zdieľal snahu o evanjelizovanie Ruska a veril, že po prechode frontu strednou Európou sa mu z územia Slovenska lepšie podarí dostať na východ. Stretnutie s Kolakovičom ho ovplyvnilo na celý život. Kolakovič začal organizovať spoločenstvo Rodina, ktorého cieľom okrem prehĺbenia duchovného života bola príprava na prenasledovanie od rozrastajúcej sa komunistickej ideológie. Do „mesta pod Urpínom“ sa opätovne vrátil ako účastník SNP po boku profesora Kolakoviča. 

 Väzenie 
Stal sa obeťou komunistického režimu. Bol zatknutý v noci z 26. na 27. júla 1951, keď bol vylákaný príslušníkmi Štátnej bezpečnosti pri vykonávaní si povinnej vojenskej služby v Kuřivodách, pod zámienkou pomoci chorému. Zažil krutú vyšetrovaciu väzbu (1951 – 1954) a v roku 1954 bol vo vykonštruovanom procese Vojenským súdom v Trenčíne odsúdený za vlastizradu na 14 rokov väzenia.Trest si odpykával vo viacerých väzniciach (vrátane Banskej Bystrice) a v pracovných táboroch. Po návrate z väzenia pracoval ako lekár v Podunajských Biskupiciach.

Bol spoluzakladateľom sekulárneho inštitútu Spoločenstvo Fatima (1974), ktorý sa podieľal na vydávaní samizdatovej literatúry, organizovaní krúžkov tajnej cirkvi, pašovaní náboženskej literatúry na Slovensko i do ZSSR a položil základy rodinných a mládežníckych kresťanských hnutí (vrátene eRka – Hnutia kresťanských spoločenstiev detí).

Vo vysielaní Hlasu Ameriky v roku 1984 bol označený za „jedného z najstráženejších a najsledovanejších v ČSSR“. Stál pri zrode Sviečkovej manifestácie (25. marec 1988), ktorá slovami terajšieho nemeckého prezidenta „otvorila cestu k pádu Berlínskeho múru“ a Novembru ’89.

Už od vysokoškolských čias organizoval evanjelizáciu študentov, učňov, neskôr aj narkomanov, alkoholikov i väzňov. Bol blízko ľuďom na periférii, poslúžil každému v duchu hesla: „... aby sa nám každý stal rodinou“. Dominik Tatarka ho nazýval „apoštolom“, František Mikloško „pilierom tajnej cirkvi“ a „žijúcou legendou“.

Jeho životný príbeh ocenil Ján Pavol II. udelením Radu sv. Silvestra. Dňa 1. januára 2013 mu prezident Slovenskej republiky Ivan Gašparovič udelil Rad Ľudovíta Štúra I. triedy. Získal cenu Nadácie Jána Langoša, čestné občianstvo mesta Banská Bystrica, čestné občianstvo mestskej časti Bratislava-Ružinov. Prvé námestie po Vladimírovi Juklovi a Silvestrovi Krčmérymu pomenovala obec Šintava (2014).https://www.sintava.sk/volny-cas/stalo-sa/slavnostne-pomenovanie-namestia-silvestra-krcmeryho-a-vladimira-jukla-426sk.html?page=3 Pre hudobného skladateľa vážnej hudby Lukáša Borzíka sa stal inšpiráciou pre napísanie symfonickej skladby a Ľubomír Feldek o ňom napísal divadelnú hru Nepolepšený svätec, ktorá sa hrá na doskách Slovenského národného divadla. V roku 2019 sa pripravuje rozhlasová hra i predstavenie hry Nepolepšený svätec v zahraničí.

Silvester Krčméry svoje pevné zásady nezradil ani pod nátlakom moci, eštebáckych výsluchov a komunistických lágrov. Celý život zasvätil pravde, viere a jej šíreniu. Jeho postoje sa stali vzorom a oporou pre mnohých nasledovníkov v zápase o slobodu v čase fašizmu i komunizmu. 

V roku 2021 sa začne na Slovensku sláviť 24. jún ako Deň pamiatky obetí komunistického režimu. V tento deň – 24. jún 1954 – Silvester Krčméry pred súdom v Trenčíne povedal: „Vy máte v rukách moc, ale my máme pravdu!“ Jeho reč na súde má nadregionálny charakter. „Bez jedinej korektúry by ju mohla prevziať Všeobecná deklarácia ľudských práv,“ tvrdí spisovateľ Ľubomír Feldek. 

OZ Nenápadní hrdinovia pri tejto príležitosti pripravilo nové vydanie publikácie Silvo Krčméry určené hlavne stredoškolákom. Jej vydanie doteraz podporil Trnavský samosprávny kraj a Prešovský samosprávny kraj (máj 2021). http://www.november89.eu/aktuality/kampan-%e2%80%9eprinesme-silva-krcmeryho-maturantom%e2%80%9c/

 Hrob Silvestra Krčméryho 
Silvester Krčméry je pochovaný v Bratislave na Martinskom cintoríne na Trnavskej ceste. Hrob sa nachádza v sektore 22, číslo 762. Nápis na hrobe: MUDr. SILVESTER KRČMÉRY

*5. 8. 1924  †10. 9. 2013.

 Povedali o ňom 

 Referencie 

 Literatúra 



 Pozri aj 
 Sviečková manifestácia

 Externé odkazy 
 http://www.sme.sk/c/6933553/mozno-som-aj-tajny-papez-tvrdil-silvester-krcmery-stb.html
 Životopis na stránke Ústavu pamäti národa
 Aktuality: Slovenský „generál“ vyznamenaný Poliakmi
 Sme: Silvester Krčméry vystaval za komunizmu tajný masový odpor
 František Mikloško: Veľký príbeh viery
 http://www.postoy.sk/moj_disident_silvo_krcmery
https://www.postoj.sk/3872/frantisek-neupauer-silvo-a-vlado-umenie-vytvarania-vztahov
DIVADELNÁ HRA (zverejnená celá divadelná hra o Silvestrovi Krčmérym): https://zlatyfond.sme.sk/dielo/2016/Feldek_Nepolepseny-svatec/1
https://fki.sk/fki-ziada-statne-vyznamenanie-pre-krcmeryho-a-jukla/

Kategória:Osobnosti z Trnavy
Kategória:Slovenskí lekári
Kategória:Disidenti v komunistickom Česko-Slovensku
Kategória:Držitelia Radu Ľudovíta Štúra I. triedy
Kategória:Politickí väzni komunistického režimu v Česko-Slovensku
Kategória:Slovenskí skauti
Kategória:Laureáti Ceny Jána Langoša
Kategória:Držitelia čestných doktorátov Trnavskej univerzity v Trnave